Id-Direttiva tal-Kummissjoni 93/11/KEE
tal-15 ta' Marzu 1993
dwar ir-rilaxx tas-sustanzi N-nitrosamini u N-nitrosatabbli mill-gażażi u soothers ta' l-elastomeri jew tal-lastiku naturali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 89/109/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri li għandhom x'jaqsmu mal-materjali u l-oġġetti maħsuba sabiex jiġu f'kuntatt ma' l-oġġetti ta' l-ikel [1], u b'mod partikolari l-Artikolu 3 tagħha,
Billi l-miżuri Komunitarji previsti minn din id-Direttiva mhux biss huma meħtieġa imma wkoll indispensabbli sabiex jinkisbu l-għanijiet tas-suq intern; billi dawn il-għanijiet ma jistgħux jinkisbu minn Stati Membri individwali; billi barra minn hekk il-kisba tagħhom fil-livell Komunitarju hija diġà pprovduta bid-Direttiva 89/109/KEE;
Billi ntwera illi l-gażażi u soothers, magħmula mill-elastomeru jew mil-lastiku naturali, jistgħu jirrilaxxaw l-N-nitrosamini u sustanzi kapaċi li jiġu konvertiti f'N-nitrosamini (sustanzi N-nitrosatabbli);
Billi l-Kumitat Xjentifiku ta' l-Ikel ta l-opinjoni illi s-sustanzi N-nitrosamini u N-nitrosatabbli jistgħu jipperikolaw is-saħħa tal-bniedem minħabba t-tossiċità tagħhom u għalhekk irrakkomanda illi l-migrazzjoni ta' dawn is-sustanzi mill-oġġetti msemmija hawn fuq għandu jinżamm taħt il-limitu tal-kixfa ta' metodu approprjat u sensittiv;
Billi l-Artikolu 2 tad-Direttiva 89/109/KEE jistabbilixxi illi materjali u l-oġġetti, fl-istat imlesti tagħhom, m'għandhomx jittrasferixxu l-kostitwenti tagħhom lill-oġġetti ta' l-ikel fil-kwantitajiet li jistgħu jipperikolaw is-saħħa tal-bniedem;
Billi, għalbiex jinkiseb dan il-għan, l-istrument xieraq għall-gażażi huwa direttiva speċifika fit-tifsira ta' l-Artikolu 3 tad-Direttiva 89/109/KEE;
Billi l-użu ta' soothers jista' jipproduċi l-istess tip ta' riskju u għalhekk huwa konvenjenti illi l-istess dispożizzjonijiet jiġu adottati għal dawn l-oġġetti wkoll;
Billi huwa meħtieġ li tittieħed azzjoni immedjata u għalhekk din id-Direttiva hija limitata li tistabbilixxi r-regoli speċifiċi dwaw ir-rilaxx tas-sustanzi tan-N-nitrosamini u N-nitrosatabbli mill-gażażi jew soothers elastomeri u tal-lastiku naturali, filwaqt li tiġi posposta għal direttiva aktar ġenerali li tirrigwarda l-elastomeri u l-lastiku naturali s-soluzzjoni ta' problemi oħra li jirrigwardaw il-gażażi u soothers;
Billi din id-Direttiva tistabbilixxi r-regoli bażiċi u l-kriterji ġenerali sabiex jiġi stabbilit ir-rilaxx tas-sustanzi N-nitrosamini u N-nitrosatabbli u tipposponi d-definizzjoni ta' metodu ddettaljat ta' l-analiżi;
Billi l-metodu qafas ta' l-analiżi mogħti fl-Annessi huwa adottat bħala miżura temporanja sakemm ikunu disponibbli aktar riżultati dwar ħidma ta' dan il-metodu u dwar il-metodi alternattivi possibbli;
Billi l-Kummissjoni impenjat ruħha li tippromwovi aktar riċerka dwar il-metodi ta' l-analiżi, sabiex tirrevedi l-metodoloġija proposta u sabiex tikkunsidra li tistabbilixxi t-tolleranzi analitiċi fid-dawl ta' din ir-riċerka;
Billi l-miżuri pprovduti f'din id-Direttiva huma skond l-opinjoni tal-Kumitat Permanenti ta' l-Oġġetti ta' l-Ikel,
ADOTTAT DIN ID-DIRETTIVA:
L-Artikolu 1
Din id-Direttiva hija direttiva speċifika fit-tifsira ta' l-Artikolu 3 tad-Direttiva 89/109/KEE.
Tirrigwarda r-rilaxx tan-N-nitrosamini u tas-sustanzi kapaċi li jiġu kkonvertiti f'N-nitrosamini, minn issa 'l quddiem imsejħa "sostanzi N-nitrosatabbli", mill-gażażi u soothers, magħmula mill-elastomeru jew mill-lastiku naturali.
L-Artikolu 2
Il-gażażi u soothers li hemm referenza għalihom fl-Artikolu 1 m'għandhomx jgħaddu lil-likwidu tat-test tar-rilaxx (it-test tas-soluzzjoni tas-saliva) skond il-kondizzjonijiet speċifikati fl-Anness 1 l-ebda sustanza N-nitrosamina u N-nitrosatabbli li tista' tinstab b'metodu validitat li jikkonforma mal-kriterji stabbiliti fl-Anness II u li jista' jsib il-kwantitajiet li ġejjin:
- 0,01 mg fit-total tan-N-nitrosamini rrilaxxjati għal kull kg (tal-partijiet tal-gażaża jew tas-soother magħmula mill-elastomeru jew mill-lastiku naturali),
- 0,1 mg fit-total tan-N-nitrosamini għal kull kg (tal-partijiet tal-gażaża jew tas-soother magħmula mill-elastomeru jew mill-lastiku naturali).
L-Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva mill-1 ta' April 1994. Għandhom jgħarrfu minnufih b'dan lill-Kummissjoni.
L-Istati Membri għandhom:
- jippermettu, mill-1 ta'April 1994, il-kummerċ fil-gażażi u soothers li jikkonformaw ma' din id-Direttiva u l-użu tagħhom,
- jipprojbixxu, mill-1 ta' April 1995, il-kummerċ fil-gażażi u soothers li ma jikkonformawx ma' din id-Direttiva u l-użu tagħhom.
2. Meta l-Istati Membri jadottaw il-miżuri riferiti fil-paragrafu 1, dawn għandhom ikun fihom referenza għal din id-Direttiva jew għandhom ikunu akkumpanjati minn din ir-referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fil-15 ta' Marzu 1993.